khistorydata/jeongjo-sjw-relations huggingface dataset:
정조 14년
行都承旨柳戇坐左承旨李益運坐右承旨申耆坐直左副承旨曺允大坐右副承旨尹行任坐同副承旨洪義浩坐直注書李海隣仕直一員未差假注書趙台榮仕事變假注書嚴耆仕
정조 14년
洪義浩啓曰大司憲李度默執義李周顯掌令張錫胤持平宋俊載崔重圭牌招啓辭未下掌令柳河源在外監察茶時之意敢啓傳曰知道
정조 14년
申耆啓曰御營廳將官未言今日本廳軍兵日次私習云矣敢啓傳曰待晴爲之
정조 14년
洪義浩啓曰今十二月二十日都目政事爲之之意敢啓傳曰知道以親政擧行
정조 14년
洪義浩啓曰吏曹郞廳來言承旨有闕政事取稟傳曰前望單子入之待下批牌招察任
정조 14년
傳于曺允大曰左副承旨入侍
정조 14년
傳于李益運曰十二月朔日次殿講入格儒生略以下紙筆墨考例施賞
정조 14년
以今朔抄啓文臣親試取稟傳于李益運曰今日以課講講義諸文臣皆入來親試頒題使各工廨製進
정조 14년
以抄啓文臣副司果鄭晩錫課講連六次居首依例陞敍傳旨傳于李益運曰以外職待窠差送以償積歲講製之勞
정조 14년
傳于李益運曰今庚戌年抄啓文臣課試都計畫居首副司果尹永僖五十一分半事當依例加資而館職屬耳熟馬一匹面給
정조 14년
傳于洪義浩曰掌令張錫胤許遞
정조 14년
傳于李益運曰抄啓文臣李儒修鄭晩錫宋祥溓張錫胤李相璜尹永僖尹光顔等三經四書左傳綱目應講俱準式竝依例減下事分付金祖淳李羲觀李基慶幾皆準式亦爲減下朴崙壽年已向衰李東冕亦然丁若銓年過三十兄隨第後所見如何徐榮輔近來較準之役已多相妨在前此等人多闊狹崙壽等四人一體減下事分付
정조 14년
曺允大以吏批言啓曰本曹參判今當差出而無故之人只有二人以二望擬入之意敢啓傳曰知道
정조 14년
申耆以兵曹言啓曰京外各軍門久勤間三都目太遠事有就議大臣分等釐正後原別單改付標啓下之命矣就議于左議政蔡濟恭則以爲禁御兩營別武士事知禁軍間一都目能麽兒兼郞廳坡州長湍楊州南陽竹山將官間二都目收用爲宜云矣而第此久勤之差送各因其勞逸緊漫分等定式蓋有意義今玆各岐久勤比諸他軍校俱是最歇故定以間間收用者實出於區別之意而向來變通時以間三都目爲之定限者大勝於間間收用之臨時闊狹或用或不用則於渠輩誠幸矣而猶不知足紛紜呼訴又欲進定期限者揆以紀綱極爲痛駭此亦係是官方則有不可一從渠輩之所欲續續變通且渠輩勞役比前無加而改之以間一都目間二都目則自來不足之久勤窠將無以分排充數反致最苦最勞久勤之稱冤臣意則兩營別武士事知禁軍能麽兒兼郞廳坡州長湍楊州南陽竹山久勤一竝以間三都目依前定式遵行何如傳曰禁御兩營別武士元額比訓局雖折半不及旣稱三營則與外方久勤通同間間收用足爲抑鬱之端況今所謂間三都目在渠輩反不若已前間間收用時之無定限以此以彼宜有闊狹依收議以間一都目卽爲改付標於己巳年啓下別單而坡州以防禦重鎭又是永陵地方也楊州雖非防營所重一也亦爲間一都目收用其外則無論京久勤鄕久勤間三都目反不如不爲收用渠輩迷劣未必皆知古例則亦豈無抑鬱之心乎竝以間二都目施行亦於己巳別單中付標己巳別單啓下及今番之付標定式卿曹及各營使之揭板俾無眩於擧行之弊可也
정조 14년
申耆以兵曹言啓曰依下敎都摠府使令金春興決棍十度後放送之意敢啓傳曰知道
정조 14년
刑曹啓目洪州前牧使李義弼發緘取招罪杖一百收贖公罪施行何如判付啓依允功議各減一等爲良如敎
정조 14년
洪義浩以義禁府言啓曰時囚罪人韓光近別無盤問之端令次堂考律勘放後草記事命下矣韓光近咸鏡監司李文源狀啓內三水府昨年還上未捧之以已捧樣反作磨勘者爲一千一百三十五石零該守令之瞞報營門無難犯科者揆以法意有難容貸其罪狀令攸司稟處罪及南兵使李仁秀狀啓內三水府昨年還上當捧中未捧七百二十八石零內二百四十五石零以未捧磨勘於營門與京司而四百八十三石零以已捧樣仍爲反作軍餉事體何等重大而反作之數若是夥然其罪狀令攸司稟處罪取考律文則大典通編倉庫條有曰還上反作守令徒三年定配又五年禁錮推斷條有曰犯私罪杖一百以上之罪告身盡行追奪矣韓光近告身盡行追奪又五年禁錮忠淸道韓山郡新谷驛徒三年定配而以狀啓內辭意具罪目依例發遣府書吏押送配所何如傳曰允如有功議各減一等定配收贖可也
정조 14년
庚戌十二月十八日午時上御重熙堂左副承旨入侍時左副承旨尹行任記事官李海隣記事官洪樂游徐有聞以次進伏訖上命書傳敎曰昨年園所承傳幾皆收用而水原中軍柳爾胄都監郞官徐直修尙不收用皆令今番都改調用監董帶裨洪情權其勞甚多一資之後尙不擧論其名又在於久勤秩人甚瞭然守令可做況邊將乎邊將見闕履歷窠移屬中第一窠差送事分付兵曹又命書傳敎曰今庚戌年抄啓文臣課講都計畫居首順天府使尹光顔二百七分依例加資又命書傳敎曰今庚戌年抄啓文臣親試都計畫居首副司果丁若鏞二十三分事當依例陞敍而釋周歲畫數最少兒馬一匹面給又命書傳敎曰此文臣被選八年奉老七耋而今日因講製準式始減下則獨於講義限後最晩以致深夜酬應可乎副司果李儒修稷山縣監除授當日辭朝時任縣監尙未經文職六品見窠口傳擬入命退承史以次退出
정조 14년
行都承旨柳戇坐行左承旨李祖承坐右承旨李益運坐直左副承旨申耆坐右副承旨尹行任坐同副承旨李洪載坐直注書李海隣仕直一員未差假注書趙台榮仕事變假注書南履翼仕
정조 14년
李益運啓曰來二十日都目以親政爲之事命下矣處所以何處爲之乎敢稟傳曰便殿爲之
정조 14년
尹行任啓曰大司憲李度默執義李周顯持平宋俊載崔重圭牌招啓辭未下掌令柳河源在外一員未差監察茶時之意敢啓傳曰知道牌招啓辭未下憲臺竝許遞其代明日政差出事分付可也
정조 14년
申耆啓曰假注書趙台榮身病猝重勢難察任今姑改差何如傳曰允
정조 14년
趙台榮改差代以尹魯東爲假注書
정조 14년
申耆啓曰事變假注書嚴耆身病猝重勢難察任今姑改差何如傳曰允
정조 14년
嚴耆改差代以南履翼爲假注書
정조 14년
申耆啓曰吏曹郞廳來言臺諫有闕政事取稟傳曰明日政差出可也
정조 14년
傳于申耆曰吏曹參議前望單子入之待下批牌招察任
정조 14년
傳于申耆曰同副承旨許遞前望單子入之待下批牌招察任
정조 14년
傳于申耆曰承旨前望單子入之待下批牌招察任
정조 14년
承旨前望單子入之李祖承李洪載落點
정조 14년
吏曹口傳政事以呂駿永爲典籍
정조 14년
以薛里內官金弘潤手本傳于李祖承曰莫重粘啓手本中官着名全不操心令兵曹決棍次待令政院近於內侍府太不嚴束致此駭然之擧此後此等事若或放忽則其漸安知無更有向時罔測之弊乎承旨雖姑不處分後或若此焉逭重典乎
정조 14년
李洪載以吏曹言啓曰新除授成均館典籍呂駿永前任稷山縣監方在任所今姑改差何如傳曰允
정조 14년
申耆以兵曹言啓曰文臣兼宣傳官李冕膺時帶本曹郞廳本兼俱是侍衛之任職務相妨所帶文兼今姑改差何如傳曰允
정조 14년
申耆以兵曹言啓曰今十二月二十日文臣朔試射日次而親臨都目政事相値不得爲之之意敢啓傳曰知道
정조 14년
申耆以兵曹言啓曰因平安監司沈頤之狀啓謄移本道鐵箭遠射抄上金鳴潝等五人今已上來待令之意敢啓傳曰依頃日例明日先爲試取修啓事令試官知悉可也
정조 14년
李洪載以義禁府言啓曰韓光近告身盡行追奪又五年禁錮徒三年定配照律草記批旨內如有功議各減一等定配收贖事命下矣韓光近六代祖應寅靖難功臣云功減一等徒二年半定配收贖而告身盡行追奪又五年禁錮之意敢啓傳曰知道
정조 14년
庚戌十二月十九日酉時上御重熙堂右副承旨入侍時右副承旨尹行任記事官李海隣記事官洪樂游徐有聞以次進伏訖上命讀公事書判付訖命退承史以次退出
정조 14년
行都承旨柳戇坐行左承旨李祖承坐直右承旨李益運坐左副承旨申耆坐直右副承旨尹行任坐同副承旨李洪載坐注書李海隣仕直一員未差假注書趙台榮仕事變假注書金履載仕
정조 14년
申耆啓曰備邊司郞廳來言今日賓廳日次而親臨都政相値不得來會云矣敢啓傳曰知道
정조 14년
申耆啓曰假注書尹魯東時無職名令該曹依例付軍職冠帶常仕何如傳曰允
정조 14년
南履翼陞付代以金履載爲事變假注書
정조 14년
以執義李思祚持平鄭最成獻納李秉喆等牌不進罷職傳旨傳于李洪載曰只推
정조 14년
以禁府都囚徒傳于李洪載曰申史澳放
정조 14년
親臨都政吏批以趙光存爲引議鄭東簡爲瓦署別提朴左源爲長城府使朴綏源爲善山府使鄭東杓爲沔川郡守丁胤祚爲碧沙察訪金就明爲機張縣監許湜爲旋義縣監朴壽亨爲獻陵令李鳴運爲昌陵令李義福爲弘陵令朴吉源爲持平柳爾胄爲豐川府使李之淳爲禮賓直長權襈爲尙瑞直長徐直修爲金川郡守兪靖柱爲刑曹佐郞李世胤爲監察柳憲周爲典籍趙得永爲兵曹佐郞金復根爲敦寧判官權襈爲長興主簿李瑞運爲中部奉事金驥燦爲慶尙都事李學彬爲尙瑞副直長咸士謙爲判校安經心爲禮曹正郞趙亨逵爲比安縣監尹五榮爲監察權文度爲自如察訪鄭晩錫爲殷栗縣監趙象存爲溫陽郡守李學彬爲尙瑞直長禹成謨爲繕工副奉事許鞏爲司藝金直休爲義禁府都事趙儀逵爲尙瑞副直長權彝性爲莊陵令徐弘輔爲永柔縣令尹五榮爲義禁府都事金載華爲司僕主簿金星白爲引議金在儉爲氷庫別提趙明師爲濟用主夫林芝秀爲東部都事韓宗鎬爲敦寧主夫鄭東簡爲司僕主夫李五鎭爲廣興主夫徐澈修爲宗廟副奉事金膺著爲禮曹正郞李師益爲禮賓主夫劉瓊爲典牲主夫張彦極爲瓦署別提尹衡東爲仁同府使金得海爲端川府使韓佐奎魏光軫爲濬源殿令順天府使尹光顔今加通政加資事承傳兼漢學敎授二單徐榮輔李冕膺李厚植爲假引儀成海應爲尙衣別提秦潚成殷柱爲兼引儀南陽履爲德陵直長李福潤爲持平鄭觀輝爲正言白泓鎭爲軍器正閔琇爲戶曹佐郞兪漢紀爲居昌縣監典籍二單方在岳尹溶李厚植爲兼引儀李元八爲省峴察訪李彦熙爲義陵奉事李東冕爲長寧殿別檢吳鎭奎爲智陵直長金宗爲淑陵奉事鄭璯朴孝源張思恭爲假引儀南履翼爲典籍尹魯東爲宗簿主簿南履翼尹魯東爲兵曹佐郞尹溶柳憲周爲兵曹佐郞金商雨爲典籍李聖奎爲大司憲吳泰詹爲漢城庶尹金商雨爲兵曹佐郞權泓爲典籍尹瑩爲漢城主簿權爲兵曹佐郞金載華爲廣興主簿韓世裕爲司僕主簿金光鉉爲兵曹佐郞嚴思晩爲大司諫李思祚爲執義李運彬爲司諫金禧變爲掌令李秉喆爲獻納洪明浩爲大司成南寅老爲溫陵令趙翰逵爲濟用主簿李功懋爲典設別提姜善鎭爲司饔主簿洪周賓爲司宰主簿李麟臣爲大靜縣監趙星逵爲大同察訪金德老爲宗簿主簿權襈爲義禁府都事朴萬瞻爲雲峯縣監鄭昌謩爲長興庫主簿兵曹佐郞李福潤鄭觀輝以上仍任事承傳鄭最成爲持平尹悌東爲正言廣興主簿金載華金海府使李禹鉉以上仍任事承傳尹光垂爲衿川縣監李周鳳爲高原郡守雲峯縣監朴萬瞻機張縣監金就明以上相換具允鈺爲判義禁趙鎭坤爲宗廟令李基讓爲肇慶廟令車升鎭爲典籍崔天祿爲司饔主簿鄭東簡爲漢城主簿端川府使金得海高原郡守李周鳳以上相換趙光存爲司僕主簿柳始聃爲引儀李仁行爲溫陵參奉韓允鎭爲思陵參奉李英冕爲靖陵參奉朴世英爲禮賓參奉梁德履爲順康園守奉官南履夏爲淑陵參奉廉隅人爲安陵參奉金基普爲典獄參奉李正模爲果川縣監
정조 14년
兵批以洪愼權爲加德僉使高廷協爲阿耳僉使李元植爲咸鏡中軍朴昌源爲善績僉使崔誡道爲臨淄僉使金彦植爲知島萬戶金夢奎爲鉢浦萬戶申命九爲荏子島僉使高壽翼爲白峙僉使李彦熙爲知中樞府事李彦藎爲點毛浦萬戶李彦緖爲車嶺僉使姜東俊爲多慶浦萬戶權應弼爲赤梁僉使白鳳翼爲登山僉使金光潤爲浦項萬戶嚴尙武爲西平萬戶車道喆爲文山萬戶盧尙心爲委曲僉使李彦豐爲安興僉使李爀爲安骨萬戶金命爲所斤僉使趙重謙爲格浦別將申道聖爲東里僉使許鍰爲安義僉使金德麟爲柔遠僉使金珍澤爲越松萬戶全大壽爲玉浦萬戶尹範衡爲群山僉使申暹爲法聖僉使宋泰亨爲於蘭萬戶黃大元爲楊下萬戶康瑞鵬爲玉江萬戶陳德履爲金烏別將李邁爲北兵虞候黃世中爲忠淸中軍韓洞爲波知僉使李瑞龜爲古群山僉使異在豐爲防踏僉使李光曄爲仁遮外萬戶崔秉奎爲古豐山萬戶具興遠爲魚面萬戶柳尙燁爲全羅兵虞候金致淇爲全羅右水虞候李光國爲伐登萬戶金光世爲慶熙宮衛將崔光浩爲昌州僉使安弘績爲九月別將申淑哲爲金城別將金禮欽爲雲籠萬戶閔修益爲羅州營將金養和爲順天營將元宅鎭爲全州營將朴應浩爲慶州營將南有寬爲洪州營將鄭光賓爲西水羅萬戶黃昇源爲副摠管沈能翼爲文兼元永卨爲訓鍊主簿李萬吾曺允彦申思彙爲武兼安原權管單田應年陳爲訓鍊主簿咸正禧爲恃寨僉使李道善徐潤璞白東衡南弼壽元晦鎭爲武兼金㷞爲水原中軍洪致復韓得良尹景喆李晩馨爲五衛將金夢彩爲忠翊將李顯三爲訓鍊判官朴徵禧鄭世甲爲景福宮衛將李膺福爲訓鍊副正李檍爲都摠經歷金宗珣爲訓鍊主簿李集命爲珍島監牧官韓道元爲龍媒僉使林亨遂爲文殊萬戶韓興元爲黑山島別將李檍爲宣傳官宣傳官洪棆仍任事承傳崔寅燮爲武兼金鎭九爲部將柳載新爲守門將李宜秀鄭鳳祥爲武兼金衡祚成範鎭金樂海崔擎柱皮載祺爲部將權宅衡宋聖奎李胤泓金坪爲守門將金若礪爲南道參軍具載厚爲都摠都事林懋遠爲訓鍊主簿文殊別將林亨遂龍媒僉使韓道元相換副護軍張錫胤副司直李夔趙雲紀副司果金羲淳副司正尹魯東以上單付訓鍊主簿單高壽翼前營將洪龍運今降禦侮同知單咸震輝僉知三單安鼎大權尙鎭金光屹副司果金鎭九崔興燮柳載新李宅懋全宗善辛有璨以上單付訓鍊僉正劉瑗判官張世經金坰主簿李枝默丁昌百金命崑以上減下李在淵爲都摠經歷李宅懋爲武兼李海豐爲加設訓鍊判官金宗澤李熙章爲加設訓鍊主簿副司果洪棆副護軍金養和朴應浩南有寬元宅鎭李周顯副司直李度默洪義浩崔重奎副司果權泓金商雨以上單付申在德成履福爲訓鍊主簿林懋遠爲宣傳官辛有璨全宗善爲武兼副司果元永卨洪棆爲宣傳官金兌鍾爲自作仇非權管閔百東爲廟坡權管朴仁秀爲三千浦權管南宮烈爲嗭洞權官朱聖澤爲小吉號里權管金大克爲廣坪權管
정조 14년
司諫李運彬持平朴吉源校理李晴李百亨副校理金熙采修撰李貞運副修撰成種仁韓光植啓曰請黜置罪人鄭致達妻亟令王府快正典刑請物故罪人德相亟施孥籍之典請逆賊尙喆依律處斷一行刀割答曰不允五字刀割
정조 14년
司諫李運彬持平朴吉源啓曰請遲晩後物故罪人啓能亟施孥籍之典趾賊等凶種快施邦刑養遂獻遂會遂李觀源竝令王府設鞫得情請亟寢夏賊子女待年用法之命斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情快正王法答曰不允
정조 14년
持平朴吉源啓曰請爲奴罪人金壽賢河翼龍竝令王府設鞫得情快正王法新除授掌令柳河源時在京畿高陽地掌令金禧燮時在平安道大同任所請竝斯速乘馹上來事下諭答曰不允下諭事依啓
정조 14년
司諫李運彬啓曰請爲奴罪人金壽賢河翼龍竝令王府設鞫得情快正王法請金甲島爲奴罪人克觀古今島爲奴罪人克泰更令王府設鞫得情快正王法請逆賊尙魯克施孥戮之典答曰不允
정조 14년
司諫李運彬持平朴吉源啓曰臣等俱以無似忝叨見職不能效一日之責而至若宋翼魯前後罪惡決不可島配而止向日臺啓旣承當下敎矣之批臣等聚首翹望而尙靳成命憂憤所激不能自抑更敢論列以期王章之必伸輿情之少洩而旣未承批又勤嚴敎此莫非臣等言議巽軟不能見孚之致滿心惶忸措躬無地其何可一刻晏然於臺次乎請命遞斥臣等之職答曰勿辭亦勿退待
정조 14년
庚戌十二月二十日辰時上御熙政堂親臨都政入侍時行都承旨柳戇行左承旨李祖承右承旨李益運左副承旨申耆右副承旨尹行任同副承旨李洪載假注書尹魯東南履翼記事官洪樂游徐有聞吏曹判書吳載純參判閔鍾顯參議曺允大正郞朴瑞源李敬心佐郞兪鉉章崔守忱兵曹判書金文淳參判蔡緯夏參議尹長烈參知柳文養正郞金良倜李冕膺尹行喆朴命燮佐郞李福潤鄭觀輝朴吉源行戶曹判書鄭民始藥房提調李秉模直閣徐榮輔待敎沈象奎以次進伏訖上曰吏兵曹堂上就次開政上曰事變假注書南履翼陞察廳任出榻敎命書傳敎曰守令邊將初仕各別擇差十考十上五考五上純褒守令淸白吏子孫西北松都人及中朝人子孫忠臣子孫竝爲收用園役效勞人加意調用事申飭兩銓又命書傳敎曰親政時注書尙瑞院官員竝依例陞六載純曰四館陞出六品時例有九處講後遷轉之規承文院褒貶如或有故過限則四館積滯不可不慮故自前雖未經九處講亦有陞六之規矣今秋冬等褒不得爲之當出六者未免積滯依例遷轉何如上曰依爲之出擧條載純曰蔭仕出六官之經一考後陞品者每於過都政後照擬而見今在職者絶無今夏出六之人故五品官無以推移備擬今番則未經一考之人雖於都政勿拘陞擬何如上曰依爲之出擧條文淳曰各道營將中軍虞候邊地僉使今當差出而擬望之人乏少未準朔禁軍將及守令竝擬何如上曰依爲之出擧條文淳曰向於西水羅權管陞作遞付萬戶之時以時任權管瓜滿遞歸後差代之意有所仰達矣今此都政窠闕甚窄數多出六無以分排付職西水羅權管移差安原權管以爲作闕之地何如上曰依爲之出擧條文淳曰今番變通之勤久僉使皆是堂上窠矣必以堂上差送則收用久勤自多掣礙毋論堂上堂下通瀜擇差何如上曰依爲之出擧條文淳曰五衛將李尙履鄭殷誠朴瑬忠翊將李尙顯俱在任所上來無期宿衛輪番之任不可久曠景福將吳命啓李七鎭病勢猝劇勢難供職一倂改差何如上曰依爲之出擧條文淳曰陞資拜營將者準瓜前不職遞罷則還收資級載在法典矣前洪州營將洪龍運旣以不職遞罷則所授加資不可仍置依例還收何如上曰依爲之出擧條上曰今日政新除授兵曹郞廳先入侍後謝恩出榻敎上曰上下注書抄出闕記可也以金城山城別將望筒命書傳敎曰偏苦者權知奉事而未免陳置歇後莫如此類而如是先擬當該堂上推考更爲擬入上曰未肅拜兵曹郞廳改差出榻敎上曰在外兵曹郞廳改差出榻敎耆曰訓鍊正初不作窠而望筒誤爲書入已陞資之李元植亦在擬望未能照檢之失矣不可無警兵曹判書金文淳推考何如上曰從重推考可也出擧條益運曰諫院諸臺日前違牌後罷職傳旨依例捧入未及踏下之際又因特敎承牌行公而前日捧入之傳旨追後踏下臺諫去就不輕而重則事當以此意有所微稟而院吏不能覺察至有徑先頒布之擧事甚未安原傳旨勿施該吏令攸司科治何如上曰依爲之極爲駭然當該承旨罷職臺諫則勢難旣罷旋仍以許遞更捧傳旨可也出擧條益運曰合辭闕啓已至多日事甚未安今日政新除授兩司諸臺竝待下批牌招察任何如上曰依爲之出擧條民始曰兩倉奸弊專由於倉官之數遞若其序陞履歷之遷轉者勢無奈何而今日政廣興主簿金載華移拜司僕主簿似此閒漫遷除徒貽遞易之弊金載華本職仍任何如上曰依爲之出擧條祖承曰今日都政旣兼祿都目政事而開政之初不爲提稟揆以格例誠極未安行吏曹判書吳載純兵曹判書金文淳竝推考何如上曰依爲之出擧條上曰當該承旨推考出榻敎上曰在外兵曹郞廳改差前佐郞李福潤鄭觀輝仍任出榻敎以九月山城別將望筒命書傳敎曰如此豐窠都監別武士之獨漏可矜此望筒勿施更爲擬入上曰端川府使金得海高原郡守李周鳳相換出榻敎命書傳敎曰令因窠出始覺居昌之降爲縣監改爲蔭窠矣如許弊邑近稱難治則年少未經事者初除決難堪任且蔭倅五品本來窠窄以此以彼宜有定式居昌縣監自今政以縣令稱號此蓋爲民邑之弊則不可以守令者差送依湖南之臨坡嶺南之義城例差送官案懸注事分付該曹又命書傳敎曰奉行時尋常治道猶且申飭況此路乎果衿兩倅擧行之無狀觀於貶題改下可以知之其中果川所管路傍民塚毁見至於兩處渠若有一分嚴畏之心焉敢乃爾以申令之意先令道伯自下修築而意謂該倅已卽掩跡免罪擧行之稽忽尤甚至於發遣宣傳官之擧豈有如許紀綱且其爭界推諉決非士大夫所爲自初不能躬檢已無嚴況嚴敎何如則屢次奉命之行不見該倅面目云豈料如許頑悖之習在於大臣家子弟乎果川縣監洪大榮爲先削名仕籍初欲決杖而宜與衿倅分罪此則姑參酌而衿倅之今番擧行事事一如果倅出自將任閣臣者猶不敢占便前此董役無異身操版鍤如渠饑蝨之賤妄率至此渠焉逭嚴勘乎衿川縣監金東覽罷削亦猥矣爲先汰去上曰飛龍峴葛皮峴此是衿川地乎果川地乎行任曰兩邑互相推諉者也上曰承旨出問營吏回奏可也行任回奏曰問于營吏則未能詳知故營吏中老熟解事者使之來待矣上曰然則俄者傳敎姑爲還入待詳知後頒布可也上曰吏兵批虛司果爲幾許人乎今番則勿出虛司果可也上曰今番都政各營久勤無一遺漏此爲丙申以後三次矣文淳曰然矣戇曰假注書趙台榮使之仍察何如上曰依爲之出擧條民始曰向來請關西錢四萬兩蓋欲爲前頭闕內各處修理之需事當別爲儲置以爲取用之地矣待上來移置壯勇營爲好故敢達矣上曰依爲之出擧條秉模曰內局秋等麝香二百六十七部內一百四十一部臘藥上下六十部紫金丹上下六十六部啓下淸心元安神丸蘇合元劑進時取用更無餘數而今番啓下淸心元三劑蘇合元三劑安神丸四劑所用麝香爲八十五部內入四十部合一百二十五部勢將別貿故敢此仰達矣上曰依爲之出擧條上曰今日政新除授守令邊將明日待令出榻敎載純曰臣昏憒所致隨處生疣而至於今番大政尤不成樣此是聖上所俯燭也臣之所帶銓任亟賜鐫免焉上曰今番則鍊熟矣日後豈無體諒之道乎姑爲退坐可也上曰今番則爲問政乎載純曰不爲也上曰何以爲之乎載純曰參議送之矣命書傳敎曰處義旣難面議則豈無周便之已例可援而今聞筵奏難免違式行吏曹判書吳載純推考命退諸臣以次退出
정조 14년
行都承旨柳戇病行左承旨李祖承坐右承旨李益運坐直左副承旨申耆坐直右副承旨尹行任坐同副承旨李洪載坐注書李海隣仕一員未差假注書趙台榮仕直事變假注書未差
정조 14년
藥房提調李秉模副提調尹行任啓曰親臨大政勞動旣多伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 14년
李洪載啓曰大司憲李聖圭執義李思祚持平鄭㝡成朴吉源牌招啓辭未下掌令柳河源金禧燮在外監察茶時之意敢啓傳曰知道
정조 14년
李祖承啓曰同副承旨李洪載今日不爲仕進卽爲牌招何如傳曰允
정조 14년
傳于申耆曰守令邊將入侍
정조 14년
以京畿監司徐鼎修狀啓果川衿川縣首鄕首校首吏等嚴刑仍囚事傳于李益運曰竝放送此後更有怠漫之習卿其隨現捉來重治事回諭
정조 14년
以丁範祖囚單子傳于李益運曰放
정조 14년
李祖承以吏曹言啓曰廣興主簿金載華旣已仍任則李五鎭宜卽區處而不能照檢未免無故作散矇然之失不勝惶恐而時無見窠待窠卽爲調用何如傳曰允
정조 14년
尹行任以戶曹言啓曰卽接廣興倉所報則判府事兪彦鎬自七月至十二月合六朔祿俸終不領受來辛亥正月朔祿牌亦不出給云何以爲之敢啓傳曰更爲輸送
정조 14년
申耆以備邊司言啓曰畿邑所經輦路修治之役不可不預爲董飭故今日發遣備郞摘奸則回告內以爲果川水原兩邑道路雖有優劣之判異水原爲最果川次之而若其修治之役自秋間已爲經始今皆了畢至於廣州自秋至今初無着手之事橋梁六處亦皆抛置或致傾圮或多穿破積雪無一掃開矣日前殿最啓下之後府尹始爲下來一宿卽還而留置府校調發六面民丁以六牌始役府校輩少不如意則笞杖狼藉役民等擧皆偶語曰日暄之時緣何事甘眠不省當此凍寒使民罹此苦也怨聲喧騰雇價則毋論分錢粒米初不得見云輦路修治前後飭敎何如而該府之初不動念已極萬萬可駭至於役民之際聖念憧憧或慮貽弊使不敢無價使役而六面赴役之類只有呵凍之苦了無糊口之助若其調發董役何等緊重而不思親檢付諸校輩其失職孤負之罪不可置而不論當該府尹洪聖淵爲先罷職其罪狀令攸司從重勘處何如傳曰允其代口傳卽爲差出待下批當日下送可也
정조 14년
備邊司薦以李家煥爲廣州府尹
정조 14년
庚戌十二月二十一日辰時上御熙政堂吏兵房承旨與守令邊將入侍時行左承旨李祖承左副承旨申耆假注書趙台榮記事官洪樂游徐有聞端川府使李周鳳仁川府使尹衡東金川郡守徐直修高原郡守金得海永柔縣令徐弘輔雲峯縣監金就明旌義縣監許湜殷栗縣監鄭晩錫比安縣監趙亨逵居昌縣令兪漢紀大靜縣監李麟臣機張縣監朴萬瞻衿川縣監尹光垂果川縣監李正模順天營將金養和慶州營將朴應浩洪州營將南有寬羅州營將閔修益水原中軍金㷞忠淸監營中軍黃世中北虞候李遇全羅水虞候金致淇群山僉使尹範衡波知僉使韓泂昌洲僉使崔光浩加德僉使洪愼權阿耳僉使高廷協安興僉使李彦豐古群山僉使李瑋龜車嶺僉使李彦緖荏子島僉使申明九赤梁僉使權應弼登山僉使白鳳翼所斤僉使金命嶷臨淄僉使崔誡道東里僉使申道聖善積僉使朴昌源白峙僉使高壽翼委曲僉使盧尙心安義僉使許鍰果遠僉使金德獜防踏僉使異在豐恃寨僉使咸正禧龍媒僉使林亨遂魚面萬戶具興遠雲寵萬戶金禮欽仁遮外萬戶李光曄西水羅萬戶鄭光賓智島萬戶金彦植於蘭萬戶朱泰亨黔毛浦萬戶李彦藎多慶浦萬戶姜泰俊西平浦萬戶嚴尙圭安骨萬戶李爀鉢浦萬戶金益奎文山萬戶車道愼玉浦萬戶全大壽越松萬戶金珍澤楊下萬戶黃大元伐登萬戶李光國玉江萬戶康瑋鵬古豐山萬戶康秉圭格浦別將趙重謙金烏別將陳德履金城別將申淑哲九月別將安弘績黑山島別將韓興元文殊別將韓道元自作權管金兌鍾三千權管朴仁秀嗭洞權管南宮烈小吉號里權管朱聖擇廣坪權管金大克安原權管田應年以次進伏上曰守令營將及履歷僉使陞殿奏職姓名其餘僉萬戶立於階下奏職姓名可也周鳳等以次進前奏職姓名上敎周鳳曰端川不可但以弊邑言本府素稱關防重地下去後各別務爲也敎衡東曰爾等下去後須各務爲也命守令以下先退光浩等以次仰奏職姓名敎彦緖曰本鎭素稱難治爾能堪任乎如或難治云則以相當鎭當相換以送指一仰奏可也彦緖仰奏曰臣謹當悉心爲治矣上曰爾旣以善治爲奏若或僨誤當施加倍之律知悉此意悉心務爲也命邊將以下退出上曰輪對官入侍出榻敎上曰右承旨入侍出榻敎賤臣承命出與右承旨李益運吏曹正郞朴瑋源中樞經歷柳河喆軍器僉正李藎輔養賢奉事李泰熙內贍直長金健柱工曹佐郞李晉秀尙衣僉正金履珪氷庫別檢宋煥章忠勳都事朴宗輔義盈主簿鄭弘澤偕入進伏命瑞源等進奏職姓名職掌及所奏瑞源等以次仰奏訖益運曰尙衣院僉正金履珪起伏奏對之際擧措駭然推考何如上曰依爲之出擧條上曰果川縣監衿川縣監當日辭朝出榻敎耆曰大司成洪明浩以摠管入直身在闕中而昨日旣不出肅今日拜辭時又不呈肅單事極未安推考警責何如上曰依爲之出擧條命退諸臣以次退出
정조 14년
行都承旨柳戇病行左承旨李祖承坐直右承旨李益運坐左副承旨申耆坐右副承旨曺允大坐直同副承旨尹行任坐注書李海隣仕直一員未差假注書趙台榮仕事變假注書金履載仕
정조 14년
藥房提調臣李秉模副提調臣尹行任啓曰伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 14년
尹行任啓曰合辭方張之時憲府無詣臺之員事甚未安除在外外未肅拜呈告人員竝卽牌招何如傳曰允
정조 14년
李祖承啓曰新除授判義禁具允鈺大司成洪明浩除拜後過三日不爲出肅依定式推考警責仍卽牌招察任何如傳曰允
정조 14년
傳于曺允大曰下直閫帥守令入侍
정조 14년
李益運啓曰卽伏見咸鏡監司李文源錄啓啓本則頭辭所謄傳敎或有漏字或倒句語原啓本雖不得不捧入奏御文字何等愼重而有此不審之失事體所在極爲未安從重推考何如傳曰允
정조 14년
備忘記廣州府尹李家煥喬桐水使申㬚下直各長弓一張長箭一部片箭一部筒兒一箇賜給
정조 14년
以同副承旨李洪載牌不進罷職傳旨傳于尹行任曰許遞前望單子入之待下批牌招察任
정조 14년
李益運啓曰卽者正言尹悌東肅謝詣臺之後謂有親病來呈辭疏故本院以詣臺請急事未前有據理退送則不爲傳啓旋卽出來事甚未安推考警責更爲牌招諫院諸臺未署經外未肅拜呈告人員一體牌招何如傳曰允
정조 14년
尹行任啓曰大司憲李聖圭執義李思祚持平鄭成朴吉源牌不進掌令柳河源金禧燮在外監察茶時之意敢啓傳曰知道
정조 14년
以大司成洪明浩上疏傳于尹行任曰政官牌招開政差出待下批牌招陞試仍令明日設行
정조 14년
有政吏批判書吳載純受由參判閔鍾顯進參議未差同副承旨尹行任進啓曰判書吳載純受由參議未差小臣獨政未安何以爲之敢稟傳曰仍爲之以朴基正爲修撰李洪載爲大司成許晪爲右通禮鄭華淳爲戶曹正郞韓宗祉爲律學敎授校書正字單李漢喬校書副正字單柳英喆書題單林義培
정조 14년
兵批判書金文淳病參判蔡緯夏參議尹長烈病參知柳文養入直進左副承旨申耆進副護軍宋銓副司直李敬五李尙度副司果朴師默竝單付
정조 14년
以平安兵使李得濟狀啓褒貶啓本還下送有旨祗受事傳于申耆曰新除車嶺僉使爲念不堪任之弊屢問於渠欲於無弊處相換而渠以不僨事奏對許令下去大抵本鎭鎭民鎭還之弊業已稔聞必須各別釐正各別撫摩然後可以蘇完卿亦留心致察期有改觀之實效開春後欲別遣按廉之行此意預爲知悉毋或放忽雖以新僉使言之屢勤下詢渠敢質言此後考其治績果難堪任爲先拿致營下嚴棍警飭更觀能否如無刮目之政卽爲狀聞論罪事卿其竝爲知悉事回諭
정조 14년
以刑曹啓目院吏全弘喆考律科罪事傳于尹行任曰啓目還給決杖放送
정조 14년
李祖承以弘文館言啓曰本館下番闕直事甚未安修撰李貞運副修撰成種仁竝卽牌招以爲推移入直之地何如傳曰允
정조 14년
以校理李晴李百亨副校理林道浩牌不進罷職傳旨傳于曺允大曰只推
정조 14년
申耆以兵曹言啓曰依下敎排設司鑰金德文決棍五度之意敢啓傳曰知道
정조 14년
申耆以守禦廳言啓曰本廳諸將官今年射講居首人依例別單書入之意敢啓傳曰知道
정조 14년
李益運以義禁府言啓曰因備邊司草記前廣州府尹洪聖淵從重勘處事允下矣洪聖淵時在任所云依例發遣府書吏交代後拿來何如傳曰允
정조 14년
大司成洪明浩疏曰伏以臣卽空同短劣之一下品耳僥倖一第實非始望歷揚名塗尤極踰濫而偏蒙我聖上父母於臣天地於臣陶匂成就猥躋宰列臣兄最被隆遇致位卿月而加以蒙騃之子蚤竊科名數年以來遽叨簪筆之任父子兄弟聯翩華顯恩榮所被觀瞻皆聳臣本門戶單寒墻壁無依盈滿之憂倍切于中居常澟慓集木臨淵區區所自勉者惟在斂跡息交避遠名利以爲塵刹之報矣不意國子除命遽下於摠府豹直之日臣誠驚惶悸恐罔知攸措噫成均之職乃是師儒之長地望自殊責任甚重周官造士尙矣無論雖以近世官方言之苟非學識文望夙著於朝紳見推於士林者莫宜居之念臣幼而失學長而善病尋摘行墨隨衆應擧功令小技亦不猶人將何以據皐比之席課多士之藝仰裨聖朝作成之化乎臣之本末淺深聖鑑固已洞燭自量亦已審矣百爾思量萬無冒當之勢除命屢日蟄伏俟勘未敢爲唐突祗謝之計而顧今歲末課試一日爲急以臣蔑裂之才其何敢貪戀榮寵厭然承乏僨國事而招物議乎庚牌儼臨趨膺無路玆敢披瀝情實疾聲仰籲伏乞聖明念衆任之不可濫授察臣情之非出飾讓亟命鐫臣國子之任俾試事無曠私分獲安不勝萬幸踏啓字傳曰政官牌招開政差出待下批牌招陞試仍令明日設行
정조 14년
正言尹悌東疏曰伏以臣庸駭譾劣百不肖似淸朝耳目之任豈有一分堪承之望而每於見職有除輒膺不敢辭避者亶出於感激恩造嚴畏義分之忱而自念人器之不稱只切惶媿之交至日昨伏奉薇垣除旨召牌儼臨臣他不暇顧隨詣闕外門鑰已下待曉肅命而臣之偏母年今七十有五夙抱風眩之痼疾當此寒暖之不適宿症闖發委頓床笫夜來失攝重添外氣氣息凜綴食飮全却莫保晷刻促臣歸護臣聞此報方寸煎灼按住不得忙陳短章直還私次見阻喉院至請問備雖出情私之所迫難免行止之擅便悚蹙之餘尤增愧恧庚牌之下義當竭蹶而目下情理萬無速帶赴公之望玆敢更控未徹之章仰瀆崇嚴伏乞天地父母曲垂矜諒特賜遞改俾得安意救護仍治臣徑還之罪以肅朝綱以安私分千萬幸甚省疏具悉爾其勿辭救護母病
정조 14년
庚戌十二月二十二日辰時上御誠正閣下直守令入侍時左副承旨申耆假注書趙台榮記事官洪樂游徐有聞廣州府尹李家煥喬桐水使申㬚以次進伏訖上曰守令進奏職姓名可也家煥等以次仰奏訖敎家煥曰本府留守數遞可悶下去後悉心務爲也至於治道雖一邑一夫俾無貽弊之端可也敎㬚曰本閫卽關防重地各別善爲也命耆宣諭訖命家煥等先退命書公事判付訖命退承史以次退出
정조 14년
行都承旨柳戇病行左承旨李祖承坐右承旨李敏采坐直左副承旨李益運坐右副承旨申耆坐直同副承旨曺允大坐注書李海隣病一員未差假注書趙台榮仕直事變假注書未差
정조 14년
李敏采啓曰前參議丁範祖拿來時萬一愆期押來府吏卽其地定配事命下而其所過限至於四日之多飭敎之下如是慢忽萬萬可駭當該府吏移送秋曹卽爲勘配之意敢啓傳曰知道其委折令該曹爲先査實草記可也
정조 14년
事變假注書金履載改差代以李毅遠爲事變假注書
정조 14년
傳于申耆曰每欲下敎而未果宣禧宮祭需價未下條其數夥然云揆以事面極涉如何斯速備送後草記事分付該廳
정조 14년
注書李海隣病代以洪樂敏爲假注書
정조 14년
有政吏批判書吳載純呈辭參判閔鍾顯參議李洪載進右承旨李敏采進以洪彦喆爲執義宋銓爲司諫宋煥箕鄭東愼爲持平李義鳳爲獻納鄭萬始爲修撰李庚運爲副修撰沈煥之爲大司成兼春秋三單姜世揆安經心鄭晩錫故縣監柳慶臣贈戶參例兼故主簿柳晢贈左承旨已上同知柳相熙兩代追贈
정조 14년
兵批判書金文淳呈辭參判蔡緯夏病參議尹長烈差祭參知柳文養入直進右副承旨申耆進副司直洪明浩
정조 14년
傳于柳戇曰在外大司成許遞今日政差出
정조 14년
吏批再政以丁範祖爲大司成
정조 14년
傳于申耆曰宣傳官林懋遠口傳相換
정조 14년
兵曹口傳政事以宣傳官林懋遠監察李仁達相換
정조 14년
申耆以壯勇營言啓曰本營諸將官今十二月朔初次射會時小布連五巡以上全布人及再次射會時柳葉箭連六巡俱中人姓名別單二度書入之意敢啓傳曰九巡全布人係是堂上之未經邊地者陞敍則自可爲防禦使以此捧承傳五巡全布人係是堂下之未經四品者副正待窠調用再次六巡全布人初次已陞敍半熟馬一匹賜給可也
정조 14년
申耆以刑曹言啓曰政院啓辭內前參議丁範祖拿來時押來府吏其所過限至於四日之多移送秋曹卽爲勘配事傳曰知道其委折令該曹爲先査實草記可也事命下矣依傳敎義禁府書吏林得春捉來査問則以爲今月十五日申時量發行十六日午時量到前參議丁範祖所住原州地仍卽押來十七日到驪州境三日大雨前川暴漲無以渡涉至二十日午後水勢稍殺僅得越來而且因丁範祖之方患重感不得疾馳趲程乃於二十一日暮後始爲就囚云渠以押來書吏飭敎申嚴之下敢以水漲等說游辭納招者萬萬痛駭過齋後嚴刑究問何如傳曰事勢旣如此分揀放送可也
정조 14년
庚戌十二月二十三日辰時上御重熙堂右承旨入侍時右承旨李益運假注書趙台榮記事官洪樂游徐有聞以次進伏訖上命書傳敎曰政官牌招開政又命書傳敎曰祭官塡差因三銓不備尙不爲之云吏曹參議前望單子入之待下批牌招卽爲正書以入又命書傳敎曰陞試旣命今日爲之諸生必已齊會大司成之代今日政卽爲差出待下批先擧行後謝恩命退承史以次退出
정조 14년
行都承旨柳戇坐行左承旨李祖承坐右承旨李敏采坐直左副承旨李益運坐直右副承旨申耆坐同副承旨柳文養坐注書李海隣病一員未差假注書趙台榮仕韓啓翼仕直事變假注書崔致祜仕
정조 14년
假注書洪樂敏在外代以韓啓翼爲假注書
정조 14년
事變假注書李毅遠有頉代以崔致祜爲事變假注書
정조 14년
申耆啓曰事變假注書崔致祜時無職名令該曹依例付軍職冠帶常仕何如傳曰允
정조 14년
傳于申耆曰兵曹無入直堂上省記不得修正云差祭及老病人許遞前望單子入之待下批牌招察任
정조 14년
兵曹堂上前望單子入之參判洪文泳參議李夔落點
정조 14년
李益運啓曰今此皇曆京畿監營二件一件營上一件勅使所經邑分上黃海監營二件一件營上一件勅使所經邑分上平安監營四件一件營上三件勅使所經邑分上開城府江華府原春監營忠淸監營全羅監營慶尙監營咸鏡監營各一件營上自本院依例成有旨下送京各司應爲頒賜二十三件亦爲依前頒給之意敢啓傳曰知道
정조 14년
咸鏡監司李文源啓本殺獄罪人金先軍等文案參閱錄啓事啓下刑曹爲旀安邊金先軍段鄕里射會自是隣比相好之風也役車旣休社帷初張少長咸集以永今夕于斯時也彼此人情豈萌一毫戕害之心而只緣瓦樽盡傾坐客皆醉長語短話轉成鬪鬨究其情則決知其無他惡意是旀朴龍彬段無論行淫與被刼姨從妹事何關於渠而不耐斗起之憤肆行刃傷之變始欲竝殺終焉獨刺以此以彼不緊甚矣然良淑未退俗之緇徒也李女新喪夫之村婦也以若頑髠耽若淫女十目難掩至有面任之笞治則龍彬血性不顧是非磨刀霍霍直向前洞前伯題語中僧髮未長而潛通村女夫屍未冷而已露和奸言之足羞聽者代憤云者可謂着題是置龍彬之心與跡容有可議是旀咸興朴今同段根因不過曰一刀之相借也兩䯻之互執也末稍之生死强者免而弱者不免虛謊忒甚況旀痕損之招供與屍帳相左亦合起疑之端是旀穩城崔觀岳段女人之愛髢髮性命以之而北人最甚蓋沐以粟泔搔以竹箟冀其滋長斷以爲生涯故耳觀岳之以髢髮易魚膠也其妻之一番諞讁偏性之所由而諞讁之不足至於詬辱詬辱之不足至於犯手爲其夫者憤頭一打卽必至之勢要其歸則特愚夫愚婦屋下爭鬨之例習而顧何嘗有一半分禍心相餉之理乎假使死者有知渠之死邂逅之邂逅因渠邂逅償夫非命則必將呼泣丐活之不暇是置右項四囚以情較法情足以蔽法兺除良今年大赦竝在咸宥之科本道以道路絶遠今始錄啓曠蕩之典何爲何否金先軍等卿其分付地方官竝只嚴刑減死放送事令政院回諭爲旀此外未錄啓之類自卿營直爲流放後以姓名後錄狀聞事一體下諭爲良如敎
정조 14년
有政吏批判書吳載純進參判閔鍾顯式暇參議李洪載進行都承旨柳戇進以申大升爲大司憲朴天行爲大司諫李普天爲執義高宅謙爲持平朴宗來爲獻納朴聖集爲左通禮池德斌洪聖臣爲典籍李頤祥爲忠淸監司盧繼逸爲愍懷墓守衛官慶弼國爲昭顯墓守衛官奉常直長單李寅采
정조 14년
兵批判書金文淳進參判洪文泳病參議李夔入直參知曺允大病右副承旨申耆進以申思運徐晦修鄭存中爲知事崔達身爲威鳳別將北道參軍單黃相轅副司直沈煥之同知單朴徵禧僉知單洪致復尹敬喆廣州中軍鄭㵙
정조 14년
兵曹參議前望單子入之曺允大落點
정조 14년
李益運以禮曹言啓曰來正月初六日社稷祈穀大祭親行時省牲省器之節依例以親臨磨鍊擧行乎敢稟傳曰以親行磨鍊可也
정조 14년
申耆以備邊司言啓曰市民外上捧給事命下矣各廛市民一倂招致外上件記不時收聚各衙門各宮房及士夫家未收一一査出則立廛外上前郡守黃檃五十五兩南原府使宋持敬一百二十二兩前判官徐日輔五十七兩零前水使李喆運七十二兩零靑城尉房五十六兩零前水使李邦五六兩前郡守林永孝八十三兩前縣監金重行五百兩前縣監尹碩東二百兩禮安縣監宋畊玉九十九兩零幼學元永紹四十三兩幼學朴命逵六十二兩白木廛外上興恩副尉房一百三十一兩零布廛外上興恩副尉房一百七十兩板廛外上前府使洪龍鎭十七兩訓鍊主簿白東脩三十五兩合爲一千七百餘兩矣興恩副尉房及宋持敬宋畊玉家纔已聞命來納故卽爲準數出給於該廛人而前後飭敎極其嚴截流來外上之痼弊近甚頓息而其所犯科猶若是數多揆以紀綱萬萬駭然未收各人家奴子卽令該曹捉囚限三日捧給後報本司之意分付何如傳曰允
정조 14년
以黃海監司李時秀狀啓刑曹書吏任希祚等捧招事傳于申耆曰屢令行査本事委折非不知也原訟槪略非不悉也土非洪最榮之土決非金魯永之決亦非不洞燭也似此事件皆屬攸司聽理之如何朝家豈煩絲綸乎一査再査至於屢覈者一則洪最榮或有爲車哥轉囑於金魯永也又或急於欺蔽使郭童罹彼困苦也觀此査啓最榮魯永似無緊切所犯然不念先事之懼最榮不可謂全然無罪專忽納履之嫌魯永亦焉逭昏昩之罪乎旣與當初所料有異則不可仍施重典前參判金魯永以罷職更捧傳旨前判官洪最榮以汰去更捧傳旨所謂車履遠旣施嚴刑矣歲除隔日宜卽決折而無論見欺與否因渠蟣蝨屢煩辭敎卽此可謂罔赦況納賂於曹吏渠旣自服如許姦細之類刑配當然而赦令纔過定配收贖更加嚴刑後押付該曹使之決處事回諭卿於初次査啓以王漢禎差定査官執跡驟觀果涉如何前下有旨誨責備至間有卿不敢承聞之句語矣旣知本情之眞箇無妄則仍以勒加殊非覈實之意亦違禮使之道前下有旨中卿之跡太回互以下一句竝許抹去此蓋爲大臣便意在營卿勿以句語抹改謂以免罪此後朝令之下隨事盡心無或如前自底罪過事一體回諭
정조 14년
申耆以司譯院都提調提調意啓曰以黃海監司李時秀啓本車履遠田訟刑曹時干囑委折査實馳啓事傳曰待結末處分次此狀啓該房捧置而車哥之如是發明極爲痛惡當有別般嚴處之道而所謂玄啓楨者如是捐財出力於車哥之事則其所圖囑與周旋必倍於車履遠令刑判各別究覈以聞萬一抵賴則當下送該道刑推得情此意分付爲先分付譯院玄哥罪狀自本院先爲勘治後草記事命下矣玄啓楨身爲譯官符同牟利之輩捐財圖囑侵虐鄕民之狀萬萬痛惡爲先刊名院籍永勿還屬究覈照律次移送秋曹之意敢啓傳曰已於該道査啓有措辭回諭者玄啓楨別無可問之端放送事分付刑曹不干之事干涉不緊因渠干涉致煩提敎其罪卿其施罰可也
정조 14년
申耆以宣惠廳言啓曰傳曰每欲下敎而未果宣禧宮祭需價未下條其數夥然揆以事面極涉如何斯速備送後草記事分付該廳事命下矣祭需價未下之數問于本宮則合錢爲一千五百兩云故依下敎準數輸納于本宮之意敢啓傳曰知道
정조 14년
傳于李益運曰曹吏曹隷等放送事分付海伯
정조 14년
庚戌十二月二十四日巳時上御重熙堂右副承旨入侍時右副承旨申耆假注書趙台榮記事官洪樂游徐有聞以次進伏訖上命書傳敎曰政官牌招開政兵批擧行判堂入來然後可以擬望兩銓長留院呈辭竝還給一體牌招申飭行公上曰兩銓長違牌勿爲呼望事分付賤臣承命出傳上曰左副承旨同副承旨入侍出榻敎賤臣承命出傳左副承旨李益運同副承旨曺允大承命進伏命書傳敎曰是年庚戌予覩舊甲之重回敢不以先王之心爲心乎推恩京外有隆渥之典疇昔諄諄之敎若今承聆月前拜宮歸路粵瞻西樓增我孺慕在其時則新歲尙遠姑且泯默矣際見帖詞句語中靈閣多滾滾之登不但先獲亦可謂不謀而同述事之擧豈可踰歲文臣卿宰嘉義年七十以上已經亞卿人特竝今日政陞拜知中樞趁除夕肅拜於耆英館之西樓事俾各知悉又命書傳敎曰呈告及未肅拜臺諫許遞今日政差出命退承史以次退出
정조 14년
庚戌十二月二十四日未時上御重熙堂左承旨入侍時行左承旨李祖承假注書趙台榮記事官洪樂游徐有聞一提學鄭民始以次進伏訖上命書傳敎曰兵曹參知前望單子入之民始曰舟橋今始造成庫舍亦將經紀本司官廨不可不及時營建而江邊近地旣無可合設置之處財力亦難辦備露梁別將鎭舍旣在船艙津頭庫舍將置於傍近而今又以津舍爲大次若以鎭舍爲本司廨舍則事之便好且石築之檢察木物之看守必有專管之人然後當無虛疎之弊而露梁別將乃是他軍門將校有難專責矣若以該鎭屬之本司爲句管而自本司差出別將使之檢察似爲着實漢江別將車道吉自昨年舟橋之後終始監董效勞且其爲人極爲勤幹以此人差定別將而該鎭所在糶糴錢穀一竝依前仍屬亦自本司句檢爲好該鎭係是禁營將校久勤之窠則亦不可使之全失各軍門分守津渡一處而摠戎廳則獨有臨津長山兩津其中一鎭移屬禁營則軍門分守亦爲均適別無掣礙之端如是變通似好故敢達矣上曰依爲之出擧條民始曰舟橋船隻所用京江船爲定旣當國役則亦不可無軫恤之道而諸凡議論多有掣礙之端惟是因其所業而革其弊瘼庶爲公私兩便之策渠輩之靠爲生業者卽兩湖稅大同之載運今方就其中從其事役之緊歇竝與訓局船而同編一簿分等抽籤使之裝運以爲聊賴之資而近來京外誅求之弊轉甚逐年失利船隻漸減自朝家軫念江民雖非使役之時屢講矯救之道況自今後尤宜別般禁革內則革罷圖倉而一從抽籤之法酌定雜費而嚴禁無前之徵至於倉主人私庫直役人等名色亦宜量減外則除地之稱極爲駭惡雜卜添載亦當酌量邑中各項侵徵之習一切禁斷而使其船價量給格糧外竝錄於陳省中上納則庶有其效此外小小弊端有難枚陳各項京外之弊申飭京各司與兩道道臣往復停當作爲節目俾有遵行之地如有違越者當該京外官員隨現重勘之意定式施行何如上曰依爲之出擧條民始曰湖南三漕倉船運以千石爲定之後漕船減額爲十隻各船人情雜費條則自當移屬添載之船而至於每年所下格糧等米八百七石零太十石零木六同二十六疋自在當減中以此屬之舟橋司使之添載上納以爲補用橋役之地何如上曰依爲之出擧條命書傳敎曰同副承旨許遞前望單子入之待下批牌招察任命退諸臣以次退出
정조 14년
行都承旨柳戇式暇行左承旨李祖承坐右承旨李敏采坐左副承旨李益運坐右副承旨申耆坐直同副承旨柳文養坐直注書李海隣病一員未差假注書趙台榮仕韓啓翼仕直事變假注書崔致祜仕
정조 14년
柳文養啓曰大司憲申大升執義李普天掌令柳河源牌招啓辭未下掌令金禧燮持平宋煥箕高宅謙俱在外監察茶時之意敢啓傳曰知道
정조 14년
李益運啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 14년
李益運啓曰今此延祥詩春帖子製述人中時無職名人令該曹口傳付軍職何如傳曰允
정조 14년
李益運啓曰延祥詩春帖子製述人旣已抄啓矣弘文提學李秉模待開門牌招出韻科次何如傳曰允
정조 14년
柳戇以吏曹言啓曰今此宗廟永寧殿春享大祭諸執事中時無職名人員令該曹口傳付軍職何如傳曰允
정조 14년
申耆啓曰吏曹判書吳載純參判閔鍾顯參議李洪載牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招何如傳曰允
정조 14년
以吏曹參議李洪載牌不進罷職傳旨傳于申耆曰只推
정조 14년
有政吏批判書吳載純進參判閔鍾顯進參議李洪載不進同副承旨柳文養進以趙宗鉉爲右尹李挺龍爲成歡察訪朴宗岳爲忠淸監司宗廟令趙鎭坤濟用判官李齊淵相換知義禁單申思運
정조 14년
兵批判書金文淳病參判洪文泳病參議李夔入直進參知曺允大未肅拜同副承旨柳文養進副護軍李聖師李彦熙副司直尹坊蔡緯夏尹長烈副司果權逴副司正崔致祜竝單付
정조 14년
柳文養以兵曹言啓曰僉知中樞府事康晉三身病猝重時月之內無望供職呈狀乞遞實病旣如此則西樞雖是閑局不可一向虛帶改差何如傳曰允
정조 14년
兵曹口傳政事以李敬玉任希曾成德朝李堉爲知事
정조 14년
義禁府啓目甲山前府使黃泰彦原情云云問目內辭緣泛稱遲晩刑推得情何如判付啓除刑推議處爲良如敎又啓目廣州前府尹洪聖淵原情云云問目內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓傳曰依允
정조 14년
江陵縣監李集斗疏曰伏以臣保有性命備數朝籍莫非天地曲成之恩也父母欲生之愛也況此名區分麾坐食官廩德至恩厚非罪伊榮區區塵刹之報惟是體聖上寄百里之念效微臣盡一日之責而疎闊之姿猝遇盤錯闇於剸理短於通變十朔在官一味素餐孤負聖眷夙宵兢惶第邑弊民隱之可合矯革者曰海弊軍弊也稅弊蔘弊也此固諸道通同之患而前後朝家念於斯勤於斯救其燃眉之急拯其及溺之患者非一非再則臣之以四弊爲言者訖可休矣況無救弊之術只陳設弊之端者決是行不得而適見其愚且闇也臣旣以字牧爲名敢不一聞於上而以聽其進退乎所謂海弊者漁鹽爲利之不古浦海民業之日蹙夫人皆言之臣不敢縷陳而其中海夫之見充良役係是疊徵臣自莅任之後恤隱之政先在浦民海尺之名係軍案者一一査出劃卽頉給其餘各項爲弊者與道臣商確定節目蠲減以爲息肩之道而第本邑以大都護巨邑京外案付軍額摠爲三千七百六十餘名之多而自經癸甲大無之後流亡過半時存民戶僅爲二千五百七十餘戶而所謂班戶殆居三分之一以若戶摠較若軍摠雖逐戶逐口而再疊三疊尙患不足由是而一役之代定騷擾面里一人之逃故侵漁隣族黃口之簽白骨之徵朝令雖嚴邑守無奈此固近來爲長吏者之憫隘俟勘者而未有甚於本邑之額多民少者如不及今矯弊而因循以過則實恐來頭空邑而後已寧不悶然至於嶺西火蔘稅之偏重最爲峽民難支之端磽确之田本自瘠薄雖在豐歲陳起無常災實易蒙比年以來屢經歉荒流民未集荒田未墾稅摠之復舊斷無其望就其時徵者言之土稅之每負所納三錢二分七釐零矣以稅民之役重創設場稅名色減給二分七釐零而每負三錢之納係是加減不得揆以諸道稅摠則土瘠稅重亦未有若此之甚者以此之故山峽貧氓竝與正田而不得安業力作遂致元結歲縮山村日空如不稍輕其稅招集流民則前頭爲弊誠有難言而至如蔘弊進貢事體極爲重大前此蠲恤屢費聖念除非萬不得已何敢妄有論列第念本邑古稱産蔘之鄕秋臈等元封人蔘爲五十五兩其他各樣供蔘亦爲十六兩零通計關東一路所捧本邑當十之三四伊來土採之蔘視古減却九分民戶之縮比前亦損其半參以事勢莫可擔當往在庚寅壬辰兩年請得六千一百兩本錢於上司散給民間以什三取殖添補蔘價尙有不足別創補蔘軍官名色其額爲七百五十六名每名徵錢一兩五錢貢蔘每兩添給四十七兩零竝與元價八十兩合爲一百二十七兩一時上下以爲供蔘之地自是以後良丁之括得轉益艱辛令日軍弊之滋甚未必不由於此若先祛蔘弊則其餘三弊或可以次第矯救元封蔘五十五兩內限三十兩依杆城蔘作貢之例每蔘一兩以元價八十兩作爲京貢元價二千四百兩上納京司使之封進三十兩蔘添價一千四百十三兩零自歸剩數以此餘錢減給火蔘稅每負一錢補蔘軍官番錢所徵者亦爲稱量存減除出餘丁海尺之疊應良役者各軍保之逃故黃白兩役之類一竝査櫛充代俾無徵骨徵隣之患則此豈不大幸而事係所重有難變通則亦有一策可以援例請得者道內還穀應分每患不足故年年數萬石狀請加分已成規例今若於加分耗中每年除出所米一千四十石五百二十石以詳定例每石三兩式作錢則可得爲一千五百六十兩零此則本道句管分定各邑都聚營庫充數出給於本邑所管營貢蔘商則蔘價上下之數依前自如在前火蔘稅四十一結七十負每負減給一錢則所減之數合爲四百十七兩補蔘軍官七百五十六名番錢爲一千一百三十四兩零合以計之一千五百四十一兩自在蠲減中以其補蔘軍移充於海夫頉役之代及各樣軍逃故疊役之闕其餘折米五百二十石依原州蔘價添補例名以補蔘穀每年準此數會錄耗上生耗姑限八年則可作五千九百四十餘石穀物就其中五千二百石仍以補蔘穀別立名色盡分取耗依例補用於蔘價餘穀七百四十石還付元還後加分耗中取用一款更不擧論則此無異限年給貸計穀還報在國穀無永損之患於四弊無可救之方苟如是則江民之回蘇可立而待也伏願聖明俯垂鑑諒勿以人廢言亟令廟堂指一稟處劃卽施行俾有實惠千萬幸甚臣無任屛營祈懇之至答曰省疏具悉出自近密備陳四條民瘼竝及矯救之策殊庸嘉乃生民之困瘁何道不然至如關東一路土最瘠民最貧重以賦役偏苦水陸俱徵每一念至食何甘而寢何便乎苟利於民些少更張不足顧卽令廟堂論理草記稟處
정조 14년
忠淸監司李頤祥疏曰伏以臣於千萬夢寐之外忽伏承聖恩以臣爲忠淸道觀察使者臣聞命驚惶罔知所以自措也臣本以無似之賤偏蒙罔極之渥前後踐歷罔非踰分而中間三邑無一效勞孤負聖簡居常愧懼至於觀風之任尤豈臣一毫意望之所及哉況此本道素稱難治幅員雖爲兩湖之管轄而財賦最見一路之凋殘苟非望足以殫壓諸縣才足以綱紀民俗則不宜居之也審矣而今以如臣譾劣者忽置於宣化之地則僬僥之負泰山不可以喩其難也臣左右思量萬無承當之望且臣病勢迄未蘇完雖不敢坐孤隆恩以時赴坐於京兆而原隰行役亦自難强敢將肝膈之懇仰干崇高之聽伏乞聖明諒臣才之不堪重任矜臣病之無以自力特許鐫免仍治臣瀆擾之罪以重公器以安私分不勝幸甚臣無任屛營祈懇之至答曰省疏具悉取於卿者有之實病旣如許則難以强責剸煩本職今姑許遞
정조 14년
庚戌十二月二十五日辰時上御重熙堂左承旨入侍時行左承旨李祖承假注書趙台榮記事官洪樂游徐有聞一提學鄭民始以次進伏訖上曰日寒尙此嚴沍矣民始曰數日日寒挽近所無矣民始曰舟橋木物今已準備船艙石築亦爲繕完自此每年浮橋之役雖不無略干雜費而別無費用許多財力之事本司所管嶺南別會錄米耗二千石湖南三漕倉漕船減額條米八百七石十一斗太五十石十二斗自明年移屬壯勇營木六同二十六疋則仍置本司以爲需用之地似好故敢達矣上曰依爲之出擧條命退諸臣以次退出
정조 14년
行都承旨柳戇徑出行左承旨李祖承徑出右承旨李敏采徑出左副承旨李益運徑出右副承旨申耆徑出同副承旨柳文養坐直注書李海隣病一員未差假注書趙台榮仕韓啓翼仕直事變假注書崔致祜仕
정조 14년
柳文養啓曰卽見副司果曺允遂製進延祥詩祕封則臣謹封三字初不書塡有違格例事甚未安臣之矇然捧入不勝惶恐而揆以事體不可無警從重推考原帖子拔去何如傳曰允當該文臣罷職
정조 14년
柳文養啓曰知敦寧李敬玉除拜後過三日不爲出肅依定式推考警責仍卽牌招察任何如傳曰允
정조 14년
李益運啓曰明日望闕禮習儀兩司無進參之員除在外未署經外未肅拜呈告人員竝待開門牌招何如傳曰允
정조 14년
行都承旨柳戇行左承旨李祖承右承旨李敏采左副承旨李益運右副承旨申耆同副承旨柳文養啓曰臣等伏見昨夜所下司謁趙廷舜狀啓則有罪人出陸之報矣臣等相顧愕眙誠不勝憂憤之至噫近年以來海島防守何等至嚴而罪人去留無所管攝司謁之乘驛下去而略無問知逆豎之一帆出來而亦莫誰何絶嶼呵禁之地便作無人之境目下駭惋已無可言而方來憂虞容有其旣爲道臣者驚心痛骨所當執留防啓之不暇而今乃知若不知致使任去任來迄未有一言之及此事未前有誠一變怪此而置之其可曰國有法乎當該監司尹蓍東乞賜處分以嚴隄防焉惶恐敢啓傳曰知道卿等事極爲不誠矣已於今月卄二日尋還接置於渠家而司謁則以病劇不得趲程復命始於今日入來院吏則決無與司謁同去就之理上來必已久矣則以遙遙久遠之出陸時狀啓執以爲說昨夜以直狀啓之司謁請付攸司云者已萬萬可駭直狀啓之有例無例姑無論捧入已過四日忽以請罪之說發自卿等之口者卿等事節節未妥所謂捧入亦非依例招別監入啓而院吏輩傳致掖庭署云此一款在院之卿等寧有不知之理乎然則初何心知若不知諉之院吏後何心如是追提有此云云乎裡面事實雖未詳知自外面驟看卿等此啓莫曉其意原啓還給卿等思所以自靖之方可也
정조 14년
柳文養啓曰都承旨柳戇等聯名上疏竝依疏辭自請施之卽捧傳旨事命下矣原疏中無司敗鐫削等語以何律捧傳旨乎敢稟傳曰如許無嚴無恥之類不可置之銀臺仙班竝刋去本院座次之案其中都承旨柳戇右承旨李敏采或多懸病之日或値肅拜未下竝分揀
정조 14년
柳文養啓曰都承旨柳戇右承旨李敏采分揀事命下矣伴直無人右承旨所當請牌而拘於廳規不得請牌何以爲之敢稟傳曰牌招
정조 14년
以京畿監司徐鼎修啓本崔奉丁獄情無疑同推完決令該曹稟處事傳于柳文養曰跡也則赤如火情也則政可惡斷獄之法無出於情與跡情如許跡如許法有三尺渠焉可倖逭乎然中原則大赦死罪皆宥我國之區區於雜犯者誠未免局矣且此案更觀之則本情之本情必無欲殺無論如此如彼赦令纔過卽爲刑放事回諭
정조 14년
柳文養以兵曹言啓曰五衛將朴弼鳳身病猝重時月之內無望供職呈狀乞遞實病旣如此則宿衛輪番之任不可久曠改差何如傳曰允
정조 14년
柳文養啓曰臣吏兵批兼進之意敢啓傳曰知道
정조 14년
有政吏批判書吳載純進參判閔鍾顯進參議李洪載式暇同副承旨柳文養進以徐晦修爲知敦寧黃昇源爲同春秋金羲淳爲典籍
정조 14년
兵批判書金文淳進參判洪文泳病參議李夔入直參知曺允大病同副承旨柳文養進以趙宗鉉爲副摠管蔡廷夏李義寬爲同知李元祥爲五衛將同知單金得源露梁別將單車道吉副護軍宋益休洪彦喆副司直李聖圭嚴思晩李頤祥李義鳳鄭東愼竝單付
정조 14년
柳文養以司僕寺一二提調意啓曰本寺正申禹相身病猝重久未行公不但番次之苟簡而已親臨受誓戒時進輿差備無以擧行今姑改差其代令該曹口傳差出何如傳曰允
정조 14년
吏曹口傳政事以李尙度爲司僕正
정조 14년
柳文養以兵曹言啓曰來正月初五日大駕詣社稷齋宿初六日祈穀大祭親行時何營軍兵隨駕何營軍兵留陣而禁軍及馬步軍幾番幾哨磨鍊乎敢稟傳曰訓局步軍十五哨馬軍三哨爲先後厢禁軍三番隨駕御營廳留陣日寒若此高峰斥堠除之可也
정조 14년
柳文養以壯勇營言啓曰本營來辛亥春等試射時將官將校各技優等人姓名別單三度書入之意敢啓傳曰知道
정조 14년
柳文養以禁衛營言啓曰各軍門試射時沒技人別單書入曾有前例矣今十二月二十五日賞中日時載寧軍閑良簡戒春柳禁箭邊五中沒技依例別單書入之意敢啓傳曰知道
정조 14년
柳文養以禁衛營言啓曰來辛亥三月當二番前部右司屬黃海道五哨軍兵來辛亥二月二十五日京中逢點依例準二朔立番之意本道監兵使處預爲知委何如傳曰允
정조 14년
柳文養以禁衛營言啓曰來辛亥正月當二番前部中司屬黃海道五哨軍兵逢點實數六百五十二名已爲點閱整齊來辛亥正月初一日與內外各處入直將官軍兵等依例替代後舊軍放送之意敢啓傳曰知道
정조 14년
柳文養以御營廳言啓曰本廳來辛亥三月四月兩朔應立左部左司屬慶尙右道五哨軍兵二月二十五日京中逢點三月初一日與前司軍兵當爲替代立番趁期調送事本道監兵使處依前知會之意敢啓傳曰知道
정조 14년
柳文養以御營廳言啓曰本廳來辛亥正月二月兩朔應立左部前司屬慶尙右道五哨軍兵六百五十二名已爲逢點整齊矣正月初一日與前部後司軍兵替代立番後舊軍放送之意敢啓傳曰知道
정조 14년
柳文養以摠戎廳言啓曰本廳諸將官庚戌年射講居首人依例別單書入之意敢啓傳曰知道
정조 14년
柳文養以刑曹言啓曰輕囚放送事命下矣典獄署所在重囚外輕囚罪人中奴厚邑金古頭金奉明老松福成婢占愛等昨因備邊司啓辭其上典所負市民外上錢徵捧間囚禁各司所囚孔聖孫承政院分付不善擧行罪自本院直囚以上罪人等七名竝卽放送本曹無拘留罪人之意敢啓傳曰知道
정조 14년
兵曹啓目慶尙道左右水營今秋水操時舟師所屬軍兵試藝居末邑鎭及軍器什物破傷執頉邑鎭左水虞候李彙等矣軍兵試射戰器什物俱係詰戎之政則各邑鎭常時未能鍊習亦不着意修改以致不中之居多執頉之夥然其在重戎務備陰雨之道不可無飭當該守令虞候邊將竝推考警責罪各杖八十竝收贖竝只公罪啓依允爲旀丁載遠李謙會等段功議各減一等柳煥寅張集紹林泰遠申弘珍梁塤鄭華淳李禹鉉元永龜梁祖謙金景等段竝只功減一等李翼鉉段議減一等爲良如敎
정조 14년
行都承旨柳戇行左承旨李祖承右承旨李敏采左副承旨李益運右副承旨申耆等疏曰伏以臣等卽伏見院啓批旨下者臣等之罪無以自解司謁直呈之啓先到院中而旣不能早自覺察逆豎出陸之報及聞逾日而又不能卽地齊籲乃於數宿之後草草陳啓者已乖疾聲之義終陷不誠之科相顧慙恧無面可顯玆敢聯陳短章徑出禁扃伏乞聖明亟降威罰以爲當官不職者之戒焉臣等無任屛營祈懇之至
정조 14년
以都承旨柳戇等聯名上疏傳于柳文養曰院中有何捭闔者流啓辭上疏無難爲之乎自其耳聽之無異於自其手捧之則其敢自其口尤他人乎俄下批答出於俾所知恥之意則乃以不能疾聲爲徑出之𣠽柄殆若問東答西如許承旨有辱銀臺竝依疏辭自請施之卽捧傳旨原疏還給
정조 14년
校理李晴副修撰李庚運等箚曰伏以臣等伏見院啓批旨下者竊不勝愕眙繼之以憂嘆者喉院之啓旣不免伈泄度日又不得直切爲辭不誠之罪誠有之而其意則不越乎嚴懲討重隄防之義噫罪人去來何等關係則司謁卽幺麽之賤品而無難馳啓道臣是一道之重任而不思執留若此不已國法何所施而人心何所憚乎其本事則臣等旣承聖敎之後固不敢有所論列而卽此一款大關後弊擅啓之司謁焉逭重律失守之道臣難免嚴勘喉院之前後請罪在所當然伏願聖明更加三思亟降處分焉答曰省箚具悉藩臣焉敢方命乎況有旨直下所在處則該道伯嚴勘之請豈以承宣處分認由言之不猛有此云云乎司謁亦果何罪乎至於承宣輩駭悖之所爲乃反右袒曰以當然爾等擧措亦甚駭然矣
정조 14년
庚戌十二月二十六日巳時上御重熙堂左副承旨入侍時左副承旨李益運假注書趙台榮記事官洪樂游徐有聞以次進伏訖上曰同副承旨入侍出榻敎賤臣承命出傳同副承旨柳文養承命進伏命書院議啓辭批旨訖益運等曰尹蓍東事誠極駭痛不念關係之至重身爲道臣佯若不知此而置之堤坊壞矣義理晦矣亟允臣等之請實爲區區之望也原其罪犯臣等啓語中云云猶屬歇後豈不萬萬駭惋乎上曰司謁狀啓上來已久則承旨輩今始云云尤極駭然矣仍命退承史以次退出
정조 14년
行都承旨趙宗鉉坐直左承旨尹行任坐直右承旨曺允大坐左副承旨洪仁浩坐右副承旨未差同副承旨李洪載坐注書李海隣病一員未差假注書趙台榮仕韓啓翼仕直事變假注書崔致祜仕
정조 14년
藥房提調李秉模同副承旨柳文養啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 14년
柳文養啓曰來初一日輪對日次而正朝相値頉稟之意敢啓傳曰知道
정조 14년
柳文養啓曰今日次對兩司長官當爲進參大司憲申大升卽爲牌招何如傳曰允
정조 14년
柳文養啓曰今日受誓戒時承旨不可不備員進參未差之代今日政差出待下批仍卽牌招察任何如傳曰違牌承旨許遞與未差之代前望單子入之待下批牌招察任
정조 14년
以右承旨李敏采罷職傳旨傳于柳文養曰只推更爲牌招
정조 14년
傳于柳文養曰宜令一伸都承旨左副承旨竝許遞
정조 14년
柳文養啓曰親臨誓戒隔夜承旨當爲備員未差之代今日政差出待下批牌招察任何如傳曰允
정조 14년
有政吏批判書吳載純式暇參判閔鍾顯進參議李洪載進同副承旨柳文養進以鄭存中爲工曹判書申大升爲兵曹參判李敬玉爲知義禁嘉善金得源今加嘉義折衝金成澤今加嘉善加資事承傳再政以趙宗鉉鄭大容爲承旨三政以申思運爲工曹判書任希曾爲知敦寧成德朝爲知義禁鄭民始爲全羅監司徐浩修爲戶曹判書徐有鍊爲殷山縣監柳戇爲左尹孟至大爲兵曹參知徐浩修爲知經筵洪良浩爲藝文提學李秉模爲同成均金頤柱爲司饔提調洪文泳爲司宰提調黃仁點爲長興提調金履素爲壯勇營提調金文淳爲司䆃提調沈豐之爲觀象監提調李敏輔爲禮賓提調訓鍊都監提調單徐浩修以洪明浩爲大司憲吳載純爲奎章閣提學金履正爲大司諫尹行履爲執義柳匡天爲獻納尹在明爲正言林道浩爲司諫朴猷煥爲掌令鄭履綏爲持平徐晦修爲工曹判書奇彦鼎爲工曹參判金履安爲工曹參議李致中爲司宰提調
정조 14년
兵批判書金文淳進參判申大升未肅拜參議李蘷入直進參知孟至大在外未肅拜同副承旨柳文養進以浪世熙爲漢江別將副司直單邊得讓
정조 14년
傳于柳文養曰承旨前望單子入之待下批牌招察任
정조 14년
承旨前望單子入之曺允大洪仁浩呂萬永李洪載落點
정조 14년
傳于李洪載曰摠管前望單子入之待下批牌招察任
정조 14년
摠管前望單子入之副摠管洪明浩落點
정조 14년
承旨前望單子入之洪文泳洪明浩落點
정조 14년
傳于洪仁浩曰自今日至初三日各司藏牌
정조 14년
傳于洪仁浩曰王畿異於外道京中時囚已令放釋自今日藏牌俾小民得以便意餞迓畿甸之民合蒙一視之典京畿各邑在囚一竝放釋限來初三日禁囚治事卽爲行會如沿邑海溢諸處分數停還之類歲暮民産何以辦納特竝停退嚴飭道伯星火知委事一體分付